Мне часта даводзіцца карыстацца паслугамі гарадскога аўтобуса маршруту № 91, які спалучае пакуль яшчэ, дзякуй Богу, жывы аўтавакзал “Маскоўскі” з мікрараёнам “Вяснінка”. Саправа ў тым, што гэтым маршрутам карыстаюцца пераважна людзі сталага веку, якія жывуць у раёне вуліцаў Калініна і Кузьмы Чорнага, Леаніда Бяды ды некаторых іншых. Прамежак ад прыпынку “Плошча Калініна” да наступнага прыпынку “Школа” складае значна больш за паўкіламетры. Прычым, калі вырашыш топаць, то толькі ўгару. Карацей, для пажылых людзей — справа нялёгкая.